紀夢曲
作者：薛師石
朝代：宋

paragraphs: 夜夢佳人姱且長，星冠霞帔雲衣裳。
雙眉淺淡畫春色，兩耳炫燿垂珠璫。
細步逡巡倏相近，世道人情不敢問。
斂容正笑發一言，不識巫山雲雨恨。
自從十五學仙經，今年二十身骨清。
天上有籍昇其名，長聲短聲歌紫瓊。
紫瓊之章詞宛轉，永與人間風調遠。
餘聲未竟鐘鼓鳴，霧散煙收人不見。